謝方德順古風
作者：劉子翬
朝代：宋

paragraphs: 吾聞滄溟深，浸灌東南維。
長風一蕩潏，莽蒼天爲低。
中藏百怪珍，文彩光陸離。
潛鯤盡鵬材，游魚悉龍資。
罔象溯波浮，天吳躍空飛。
蚌雖辱泥塗，猶能吐珠璣。
地靈物固然，在人必多奇。
英英方家郎，秀發如瓊枝。
裝懷素王書，落筆幼婦詞。
我昔官壺山，邂逅初見之。
賓筵爲勸駕，一武登雲梯。
鴻鶱九霄快，驥騁天路夷。
似聞東諸侯，辟書已交馳。
惠然訪吾廬，窈窕窮山谿。
夜燈一笑歡，愁抱忽若遺。
語妙時脫塵，飲豪屢反巵。
領新意自失，佳處昔未窺。
胡爲遽改轅，歸袂風披披。
上祈養德業，下祝慎鼎幃。
敬言崇道公，久別良佇思。